b'\n_START_ARTICLE_\nFarvel, min konkubine\n_START_SECTION_\nHandling\n_START_PARAGRAPH_\nFilmen f\xc3\xb8lger de to guttene Douzi og Shitou som helt fra barndommen av blir l\xc3\xa6rt opp i Kinas h\xc3\xb8yt aktede skuspillertradisjoner. Det er en ekstremt t\xc3\xb8ff vei de m\xc3\xa5 g\xc3\xa5 f\xc3\xb8r begge oppn\xc3\xa5r \xc3\xa5 bli med i den sagnomsuste og prestisjetunge Peking-operaen, og underveis oppst\xc3\xa5r det et intimt b\xc3\xa5nd mellom de to som viser seg \xc3\xa5 v\xc3\xa6re sterkere enn de aner. N\xc3\xa5r Shitou begynner \xc3\xa5 vise interesse for den prostituerte kvinnen Juxian, blir det \xc3\xa5penbart for Douzi at han n\xc3\xa6rer mer enn et n\xc3\xa6rt vennskap. _NEWLINE_Helt fra 1924 til 1977 skildres hovedpersonene gjennom en periode med stadig omveltning; fra krigsherrenes tid, gjennom kulturrevolusjonen, den japanske invasjonen og kommunistenes maktovertagelse og til Maos d\xc3\xb8d._NEWLINE_Tematisk sett handler filmen om forgiftede mellommenneskelige forhold. Personenes f\xc3\xb8lelsesmessige problemer har sin rot i samfunnets b\xc3\xa5de fysiske og psykiske mishandling av barn, en videreutvikling av et undertema fra de tidlige filmene om undertrykkelse/indoktrinering av barn og ungdom.\n_START_SECTION_\nOm filmen\n_START_PARAGRAPH_\nRegiss\xc3\xb8r Chen Kaige fikk sitt internasjonale gjennombrudd med denne filmen. Han blir ofte omtalt med det som g\xc3\xa5r under betegnelsen Kinas femte generasjon filmskapere._NEWLINE_Filmen kjennemerkes av grasi\xc3\xb8se, sv\xc3\xa6rt fluide kamerabevegelser og en malerisk bruk av billedkomposisjoner, duse lyssettinger og ditto farger. Filmen sees gjennom et sl\xc3\xb8r og antyder en slags dekadent overd\xc3\xa5dighet._NEWLINE_Filmen st\xc3\xa5r oppf\xc3\xb8rt i boka 1001 filmer du m\xc3\xa5 se f\xc3\xb8r du d\xc3\xb8r.\n_START_SECTION_\nAnmelderne og publikum\n_START_PARAGRAPH_\nFilmen ble meget godt mottatt av anmelderne og har oppn\xc3\xa5dd s\xc3\xa5 mye som 88% p\xc3\xa5 Rotten Tomatoes. Den kjente amerikanske filmkritikeren Roger Ebert gav den toppkarakter og beskrev den som en av \xc3\xa5rets beste filmer._NEWLINE_Filmen innbrakte $5,2 millioner p\xc3\xa5 amerikanske kinoer.'